Kat wat topverkoper-boekereeks inspireer, sterfBob in 2016. (Foto: AP Photo/Alastair Grant, File) Bob, die geliefde gemmerkat wat die inspirasie was vir die boekereeks A Street Cat Named Bob, is Maandag in die ouderdom van 14 dood. A Street Cat Named Bob: And How He Saved My Life is in 2012 gepubliseer en sedertdien het nog vyf boeke in die reeks verskyn en is dit in 40 verskillende tale vertaal. Die skrywer van die reeks, James Bowen, het in 2007 met Bob bevriend geraak toe hy op dié verlate en beseerde kat afgekom en besluit het om hom te versorg. Dit het Bowen, ŉ voormalige straatsanger en koerantverkoper in Londen, glo gehelp om sy dwelmverslawing te oorkom. James Bowen en sy kat, Bob, wat die topverkoper-boekereeks ‘A Street Cat Named Bob’ inspireer het. (Foto: Facebook) Bowen het uiteindelik ŉ boek oor sy band met Bob geskryf en dié topverkoper is in 2016 vir die silwerdoek verwerk. Bob het self in dié fliek verskyn. ‘n Tweede rolprent, A gift from Bob, waar in hy ook sy verskyning maak, sal later vanjaar uitgereik word. Bowen het in ŉ verklaring op Facebook gesê die kat het sy lewe gered. “Dit is so eenvoudig soos dit. Hy het my soveel meer as kameraadskap gebied. Met hom aan my sy het ek rigting en ŉ doel gevind wat ek gemis het. “Hy het derduisende mense ontmoet en miljoene lewens aangeraak. Daar was nog nooit ŉ kat soos hy nie en daar sal ook nooit weer een soos hy wees nie. Ek voel asof ŉ lig in my lewe uitgedoof is. Ek sal hom nooit vergeet nie.” Bron: BBC.com